**PRACOVNÝ LIST**

**Dobrovoľníctvo a charitatívna činnosť**

Prečítaj si text:

Dobrovoľníctvo je činnosť, ktorú vykonávajú ľudia vo svojom voľnom čase, v prospech niekoho iného mimo členov svojej rodiny a domácnosti a bez nároku na finančnú odmenu. Dobrovoľníctvu venujú ľudia časť svojho voľného času, vedomostí a schopností. Vďaka tomu môžu získať osobnostný a profesionálny rast, pocit zadosťučinenia, niekedy nové kontakty, priateľstvá a mnoho nových skúseností.

Dobrovoľnícke aktivity môžu byť jednorazové, pravidelné, individuálne, skupinové. Dobrovoľníctvo mže byť na lokálnej, regionálnej, národnej, alebo medzinárodnej úrovni.

Ľudia sa stávajú dobrovoľníkmi, dobrovolníčkami z rôznych dôvodov. Veľkou odmenou je pocit, že pomáhajú, zlepšujú život okolo seba. Vďaka dobrovoľníctvu môžu získať zručnosti potrebné pre lepšie uplatnenie sa( napríklad pri práci s počítačom alebo s inými nástrojmi), rozšíriť si okruh kontaktov, zvýšiť svoju sebadôveru.

Mladým ľuďom do 30 rokov umožňuje program Európsky zbor solidarity vycestovať do zahraničia a podieľať sa v konkrétnej dobrovoľníckej organizácii na realizáciu projektu v prospech komunity. Projekty zvyčajne trvajú 2 – 12 mesiacov. Počas týchto projektov majú ľudia možnosť zdokonaliť sa v jazyku, nadobudnúť nové kompetencie, nadväzovať nové kontakty a vzťahy.